Rü Parichéugü rü nüxü̃ nacuáchigagü ga Ngechuchu rü Juã́ũãrü jexera nüxü̃́ na najexmaxü̃ ga norü ngúexü̃gü,
rü norü jexera duü̃xü̃güxü̃ na ínabaiü̃xẽẽxü̃.
Notürü tama Ngechuchu nixĩ ga ínabaiü̃xẽẽcü ga duü̃xü̃gü.
Rü toma ga norü ngúexü̃gü tixĩ ga tanaxüxü̃ ga jema.
Rü jexguma Ngechuchu nüxü̃ ĩnügu ga Parichéugü rü nachigagu na jadexagüxü̃,
rü jéma Judéaanewa ítachoxü̃ na Gariréaaneca̱x tawoeguxü̃.
Notürü ga jema nama ga nagu tawoeguxü̃ rü Chamáriaanewa nadapetü.
Rü jemaca̱x ga toma rü nawa tangugü ga wüxi ga Chamáriaaneãrü ĩãne ga Chicarugu ãẽ́gane.
Rü guma ĩãneãrü ngaicamana najexma ga jema naãne ga nuxcümaxü̃cü ga Jacúaxü̃́ jexmaxü̃ rü jixcama rü nane ga Juchena naxãxü̃.
Rü jéma najexma ga wüxi ga puchu ga duü̃xü̃gü dexáca̱x ixaixmaü̃gücü ga Jacúarü Puchugu ãẽ́gacü.
Rü poraãcü nipa ga Ngechuchu ga namagu na jaxũxü̃.
Rü jemaca̱x guma puchuxü̃tawa najarütoõchi.
Rü tocuchiwa nanguxchaü̃ ga jexguma.
Rü toma ga norü ngúexü̃gü rü guma ĩãnewa taxĩ na torü õnaca̱x tajataxegüxü̃ca̱x.
Rü towena jéma ingu ga wüxi ga ngecü ga Chamáriaanecü̱̃ã̱x ga guma puchuwa dexáwa ũcü.
Rü Ngechuchu rü nhanagürü ngĩxü̃:
—¡Íraxü̃ i dexá choxna naxã!
—nhanagürü.
Notürü ga jema nge rü iḇaixãchiãẽ jerü ga Judéugü rü Chamáriaanecü̱̃ã̱xgümaã nügüchi naxaie rü jemaca̱x ga jema nge rü inangãxü̃ rü ngĩgürügü nüxü̃:
—¿Nhuxãcü i cuma na Judéu cuiĩxü̃ i dexáca̱x choxna cuc̱axü̃ i chama na Chamáriaanecü̱̃ã̱x chiĩxü̃?
—ngĩgürügü.
Rü Ngechuchu ngĩxü̃ nangãxü̃,
rü nhanagürü:
—Ngẽxguma chi nüxü̃ cucua̱xgu i ngẽma mexü̃ i Tupana cuxna ãxchaü̃xü̃,
rü chi nüxü̃ cucua̱xgu na texé jiĩxü̃ ja jima dexá cuxna tac̱acü,
rü cuma rü chi nüxnata cuca i dexá i maxü̃ nawa ngẽxmaxü̃ rü nüma rü chi cuxna nanaxã i ngẽma dexá —nhanagürü.
Rü jema ngecü inangãxü̃,
rü ngĩgürügü nüxü̃:
—Pa Corix,
¿nhuxãcü tá i dexáta cujaxu?
Erü daa puchu rü namátamaxü̃chi rü cuxü̃́ nataxuma na ṯacümaã cunajaxuxü̃ca̱x i dexá.
¿Rü ngextá tá i cunajaxuxü̃ i ngẽma dexá i maxü̃ nawa ngẽxmaxü̃ na choxna cunaxãxü̃ca̱x?
—Nuxcümaü̃cü ga tórü o̱xi ga Jacú toxca̱x núma Chamáriaanewa nanata̱x ga daa puchu.
Rü gumawa nixĩ ga naxaxexü̃ ga nüma rü nanegü rü norü wocagü.
¿Rü nhuxãcü chĩxãrü i cuma i norü jexera cuiĩxü̃?
—ngĩgürügü.
Rü Ngechuchu ngĩxü̃ nangãxü̃,
rü nhanagürü:
—Rü guxãma ja texé ja daa puchuarü dexáwa axexe,
rü wena táxarü tiṯawae.
—Notürü texé ja jíxema chama tüxna chaxãxü̃ i dexáwa axexe,
rü tagutáma wena tiṯawa.
Erü ngẽma dexá i chama tüxna chaxãxü̃ rü wüxi ja puchu ja guxü̃guma ichuchucürüü̃ tá nixĩ i tümawa,
erü ngẽma dexáwa nangẽxma i maxü̃ i taguma gúxü̃ —nhanagürü.
Rü ngĩma ga jema nge rü inangãxü̃ rü ngĩgürügü:
—Pa Corix,
¡choxna naxã i ngẽma dexá na taguma wena chiṯawaxü̃ca̱x,
rü taguma wena daa puchuwa dexáwa chaxũxü̃ca̱x!
—ngĩgürügü.
Rü Ngechuchu nhanagürü ngĩxü̃:
—¡Íjadau ja cute,
rü naxca̱x jaca,
rü nuã pexĩ!
—nhanagürü.
Rü jema ngecü rü inangãxü̃,
rü ngĩgürügü nüxü̃:
—Nataxuma ja chaute —ngĩgürügü.
Rü Ngechuchu nhanagürü ngĩxü̃:
—Aixcuma nixĩ i ngẽma nüxü̃ cuixuxü̃ na nataxuü̃ma ja cute.
—Jerü wüxime̱ẽ̱xpü̱xchire̱x nixĩ ga cute,
rü jima nhu̱xma cuxü̃tawa ngẽxmacü rü tama aixcuma cutexü̃chi nixĩ.
Rü ngẽmaca̱x aixcuma nixĩ i curü ore i chamaã nüxü̃ cuixuxü̃ —nhanagürü.
Rü jexguma jemaxü̃ naxĩnügu ga jema ngecü,
rü ngĩgürügü:
—Pa Corix,
nüxü̃ chicua̱xãchi rü cuma rü wüxi i Tupanaãrü orearü uruü̃ cuixĩ.
—Nuxcümaxü̃güxü̃ ga torü o̱xigü ga Chamáriaanecü̱̃ã̱xgü rü daa ma̱xpǘne ga Garachíü̃wa Tupanaxü̃ nicua̱xüü̃gü.
Notürü i pema i Judéugü rü nhaperügügü:
“Rü Jerucharéü̃ nixĩ i nachica i mexü̃ i ngextá Tupanaxü̃ ticua̱xüü̃gü”,
nhaperügügü.
Rü Ngechuchu ngĩxü̃ nangãxü̃ rü nhanagürü:
—Pema i Chamáriaanecü̱̃ã̱xgü rü tama aixcuma nüxü̃ pecua̱xgü ja jima nüxü̃ peicua̱xüü̃gücü.
Notürü toma i Judéugü rü aixcuma nüxü̃ tacua̱x ja jima nüxü̃ ticua̱xüü̃gücü,
erü Judéugügagu nixĩ i Tupana namaxẽxẽẽxü̃ i guxü̃ma i duü̃xü̃gü.
¡Choxü̃́ jaxõ,
Pa Ngecüx!
Rü aixcuma ínangu tá i ngunexü̃ na tãũxü̃táma daa ma̱xpǘnewa rü e̱xna Jerucharéü̃wa tá nüxü̃ na peicua̱xüü̃güxü̃ ja Tanatü ja Tupana.
—Erü jíxema aixcuma Tupanaxü̃ icua̱xüü̃güxe rü nüẽ́tama nixĩ i ngẽxü̃rüüxü̃mare i nachicawa Tupanaxü̃ ticua̱xüü̃gü.
Erü nhu̱xma rü ngẽma Naãẽ i Üünexü̃ naxwa̱xexü̃ nixĩ na guxü̃ma i tümaãẽmaã rü tümaãrü maxü̃maã aixcuma Tupanaxü̃ ticua̱xüü̃güxü̃.
Rü ngẽmaãcü nixĩ i nanaxwa̱xexü̃ ja Tanatü na nüxü̃ ticua̱xüü̃güxü̃.
—Erü Tupana rü wüxi i Naãẽ nixĩ.
Rü ngẽmaca̱x jíxema texé ja nüxü̃ icua̱xüü̃güxe rü tanaxwa̱xe i guxü̃ma i tümaãẽmaã rü tümaãrü maxü̃maã na aixcuma nüxü̃ ticua̱xüü̃güxü̃,
ngẽma Naãẽ i Üünexü̃ naxwa̱xexü̃ãcüma —nhanagürü.
Rü jema ngecü inangãxü̃ rü ngĩgürügü:
—Chama nüxü̃ chacua̱x rü tá nhama i naãnewa nangu ja jima Cristu ja Tupana nüxü̃ unetacü.
Rü ngẽxguma jima núma ũxgu rü tá tamaã nanango̱xẽẽ i guxü̃ma i Tupanachiga —ngĩgürügü.
Rü Ngechuchu rü nhanagürü ngĩxü̃:
—Chama na cumaã chidexaxü̃,
rü jima chixĩ —nhanagürü.
Rü jexguma íjadexajane rü ítangugü ga toma ga norü ngúexü̃gü.
Rü taḇaixãchiãẽgü jerü ga Ngechuchu rü wüxi ga ngecümaã ínidexa.
Notürü taxúema ga toma rü togü taporaxẽẽ ga nüxna na tacagüxü̃ ga ṯacü ngĩmaã na nanaxwa̱xexü̃ rü ṯacüchiga jiĩxü̃ ga ngĩmaã na íjadexaxü̃.
Rü jexguma ga jema ngecü rü jéma ngĩxü̃ ita̱x ga ngĩrü tü̃xü̃.
Rü ĩãnewa ixũ na duü̃xü̃gümaã nüxü̃ janaxuxü̃ca̱x.
Rü ngĩgürügü:
—¡Ngĩxã rü ítajadaugü i wüxi i jatü i chamaã nüxü̃ ixuxü̃ ga guxü̃ma ga ṯacü ga chaxüxü̃!
¿Taux e̱xna jima jiĩxü̃ ja Cristu?
—ngĩgürügü.
Rü inaxĩãchi ga jema ĩãnecü̱̃ã̱x,
rü Ngechuchu íjexmaxü̃wa naxĩ.
Rü joxni ga toma ga norü ngúexü̃gü rü Ngechuchuxü̃ tachixewegü na nachibüxü̃ca̱x.
Notürü ga nüma rü nhanagürü toxü̃:
—Chama rü choxü̃́ nangẽxma i chawemü i pema tama nüxü̃ pecuáxü̃ —nhanagürü.
Rü jexguma ga toma ga norü ngúexü̃gü rü togüna tacagüe,
rü nhatarügügü:
—Bexmana marü ¿texé nuã tanange i nawemü?
—nhatarügügü.
Notürü ga Ngechuchu rü nhanagürü toxü̃:
—Ngẽma õna i choxü̃ poraxẽẽxü̃ nixĩ na chanaxüxü̃ i norü ngúchaü̃ ja jima nuã choxü̃ mucü ja Chaunatü,
rü na chajanguxẽẽxü̃ i norü puracü.
—Rü pema rü nhaperügügü:
“Rü ãgümücü ja tawemacü nataxu na jabuxgüxü̃ i trigu”,
nhaperügügü.
Notürü i chama rü nhacharügü pexü̃:
“¡Dücax,
rü meã penangugü i duü̃xü̃gü!
Erü marü ínamegü na Tupanaxü̃ najauxgüxü̃ca̱x,
ngẽxgumarüü̃ i wüxi i trigunecü i marü nawa nanguxü̃ na jabuxgüxü̃ erü marü nidau”.
—Rü jíxema Tupanaca̱x nadexe i duü̃xü̃gü rü tá tanajaxu i tümaãrü natanü.
Rü guxü̃ma i ngẽma duü̃xü̃gü i tüxü̃́ irüxĩnüẽxü̃ rü tá nanajauxgü i maxü̃ i taguma gúxü̃.
Rü ngẽmaãcü rü wüxigu tá tataãẽgü ja jíxema tüxira ngẽma duü̃xü̃gümaã Tupanaãrü orexü̃ ixuxe rü jíxema jixcama ngẽma duü̃xü̃güxü̃ Tupanaca̱x dexe.
—Rü aixcuma nixĩ i ngẽma ore i nhaxü̃:
“Wüxie tixĩ ja namaã toexe i trigu rü togue tixĩ ja jíxema jabuxgüxe i norü o”,
nhaxü̃.
[Rü ngẽxgumarüü̃ rü wüxie tixĩ ja tüxira duü̃xü̃gümaã nüxü̃ ixuxe i Tupanaãrü ore,
rü togue tixĩ ja jixcama ngẽma duü̃xü̃güxü̃ dexe Tupanaca̱x.]
—Rü noxri rü togü nixĩ ga duü̃xü̃gümaã nüxü̃ ixuxü̃ ga Tupanaãrü ore,
notürü ga duü̃xü̃gü rü tama najaxõgü ga jexguma.
Rü jemawena rü pexü̃ chamu na jema duü̃xü̃gümaã nüxü̃ peixuxü̃ca̱x ga jema ore.
Rü pema nixĩ ga jema duü̃xü̃güxü̃ pedexü̃ Tupanaca̱x,
jerü najaxõgü ga jexguma namaã nüxü̃ peixuxgu ga jema ore.
Rü jemaãcü ga pema rü marü pejoxniẽ nawa ga togüarü puracü —nhanagürü.
Rü muxü̃ma ga guma Chamáriaanewa jexmane ga ĩãnecü̱̃ã̱x rü Ngechuchuaxü̃́ najaxõgü,
jerü nüxü̃́ najaxõgü ga jema ore ga jema ngecü namaã nüxü̃ ixuxü̃ ga jexguma ngĩxgu:
“Guxü̃ma ga ṯacü ga ü̃pa chaxüxü̃ rü chamaã nüxü̃ nixu” ngĩxgu.
Rü jemaca̱x ga jema Chamáriaanecü̱̃ã̱xgü rü jexguma Ngechuchuxü̃tawa nangugügu rü nüxü̃ naca̱a̱xü̃gü ga jexma natanügu na naxã́ũxü̃ca̱x.
Rü taxre ga ngunexü̃ jexma natanügu narüxã̱ũ̱x ga Ngechuchu.
Rü muxü̃ma ga togüamachigü ga Chamáriaanecü̱̃ã̱xgü rü Ngechuchuaxü̃́ najaxõgü ga jexguma nüxü̃ naxĩnüẽgu ga jema norü ore ga nümatama nüxü̃ jaxuxü̃.
Rü jexguma ga jema duü̃xü̃gü rü nhanagürügü ngĩxü̃ ga jema ngecü:
—Nhu̱xma waxi nixĩ i aixcuma nüxü̃́ tajaxõgüxü̃ erü tomatama nüxü̃ taxĩnüẽ i ngẽma norü ore i tomaã nüxü̃ jaxuxü̃.
Rü ngẽmawa nüxü̃ tacua̱x na aixcuma jima jiĩxü̃ ja Cristu ja nhama i naãnecü̱̃ã̱x i duü̃xü̃güarü maxẽxẽẽruü̃.
Rü tama ngẽma cuma tomaã nüxü̃ cuixuxü̃ca̱xicatama tajaxõgü —nhanagürügü.